b"\n_START_ARTICLE_\nFenomen d\xc5\xbeedaja na popisu stanovni\xc5\xa1tva\n_START_SECTION_\nAustralija\n_START_PARAGRAPH_\nU Australiji se na popisu stanovni\xc5\xa1tva 2001. godine vi\xc5\xa1e od 70.000 ljudi (0,37\xc2\xa0%) izjasnilo \xc4\x8dlanovima d\xc5\xbeedajskog reda. Australski ured za statistiku (engl. Australian Bureau of Statistics, akr. ABS) izdao je slu\xc5\xbebeno priop\xc4\x87enje za tisak kao odgovor na medijski interes o ovoj temi. ABS je priop\xc4\x87io da \xc4\x87e svaki odgovor koji ima veze s d\xc5\xbeedajima na pitanju o religiji klasificirati kao \xe2\x80\x98nedefinirano\xe2\x80\x99 te naglasio dru\xc5\xa1tveni odjek koji stvaraju zavaravaju\xc4\x87e i la\xc5\xbene tvrdnje iskazane na popisu stanovni\xc5\xa1tva. Glasnogovornik ABS-a kazao je da se \xe2\x80\x9epoduzima daljnja analiza odgovora s popisa stanovni\xc5\xa1tva od objave prikupljenih popisnih podataka od 17. lipnja radi zasebne identifikacije broja odgovora u vezi s d\xc5\xbeedajima\xe2\x80\x9d. Vjeruje se da ne postoji nikakva numeri\xc4\x8dka vrijednost koja odre\xc4\x91uje da je \xc5\xa1to religija po definiciji ABS-a, ve\xc4\x87 bi umjesto toga morao postojati sustav vjerovanja ili kakva filozofija, kao i nekakav oblik institucionalne ili organizacijske strukture._NEWLINE_Poticaj da se Australci izjasne kao \xc4\x8dlanovi d\xc5\xbeedajskog reda bio je jedan od prvih primjera koncepta koji je postajao \xe2\x80\x9eviralni\xe2\x80\x9d na internetu u Australiji. Mre\xc5\xbeno mjesto koje je postavljeno radi promicanja ovog koncepta zabilje\xc5\xbeilo je vi\xc5\xa1e od 100.000 posjeta u petotjednom razdoblju i prvi ga je put arhivirao Wayback Machine 21. listopada 2001._NEWLINE_Na popisu 2006. godine zabilje\xc5\xbeeno je 58.053 d\xc5\xbeedaja. Na popisu 2011. godine broj onih koji su izrazili svoju vjeru kao d\xc5\xbeedaji porastao je s posljednjeg popisa 2006. na 65.000._NEWLINE_Fenomen d\xc5\xbeedaja na popisima stanovni\xc5\xa1tva privukao je pozornost sociologa religije Adama Possamaia koji je o njemu raspravljao u svojoj knjizi Religija i popularna kultura: hiperrealni zavjet (engl. Religion and Popular Culture: A Hyper-Real Testament). Possamaieva studija smjestila je d\xc5\xbeedajizam u kontekst specifi\xc4\x8dne metodolo\xc5\xa1ke klasifikacije (\xe2\x80\x98hiperrealne religije\xe2\x80\x99) i poku\xc5\xa1ala demonstrirati da postoji neprijateljstvo prema novim religijama u Australiji._NEWLINE_U pripremama za popis 2006. godine pojavila su se izvje\xc5\xa1\xc4\x87a da bi upisivanje d\xc5\xbeedaja na popisu 2006. moglo dovesti do globe zbog davanja \xe2\x80\x98la\xc5\xbene ili zavaravaju\xc4\x87e\xe2\x80\x99 informacije. To se zbilo usprkos prethodnim pristupima ABA-a da oni na ovo pitanje iz 2001. gledaju \xe2\x80\x98poprili\xc4\x8dno opu\xc5\xa1teno\xe2\x80\x99 i da nitko nije bio progonjen u posljednjih 15 godina._NEWLINE_Popunjavanje popisnog obrasca strogo je povjerljivo i, budu\xc4\x87i da se prva stranica koja sadr\xc5\xbei detalje o dr\xc5\xbeavljaninu odvaja od ostalih iskazanih odgovora, nemogu\xc4\x87e je da australska vlada progoni zbog la\xc5\xbenih i zavaravaju\xc4\x87ih odgovora na popisna pitanja jer bi time kr\xc5\xa1ila zakone o privatnosti.\n_START_SECTION_\nCrna Gora\n_START_PARAGRAPH_\nNa popisu stanovni\xc5\xa1tva 2011. u Crnoj Gori grupa mladi\xc4\x87a izjasnila se na pitanje o etnicitetu kao \xe2\x80\x9ed\xc5\xbeedaji\xe2\x80\x9d jer vjeruju da etnicitet ne bi danas trebalo biti pitanje.\n_START_SECTION_\n\xc4\x8ce\xc5\xa1ka\n_START_PARAGRAPH_\nPreliminarni rezultati popisa stanovni\xc5\xa1tva 2011. pokazali su da je 15.070 ljudi na dobrovoljno pitanje o religiji odgovorilo da pripadaju d\xc5\xbeedajskoj religiji, \xc5\xa1to je \xc4\x8ce\xc5\xa1ki statisti\xc4\x8dki ured opisao kao \xe2\x80\x9emoralne vrijednosti vitezova d\xc5\xbeedaja\xe2\x80\x9d. Ured je primijetio da je rije\xc4\x8d o me\xc4\x91unarodnom fenomenu. Budu\xc4\x87i da popisni obrazac 2011. nije popisivao religije, koje su bile s obrasca izostavljene, ukupan broj d\xc5\xbeedaja nisu umjetno uve\xc4\x87ali oni koji nisu bili svjesni ovog fenomena prije popunjavanja popisnog obrasca. S druge strane, mnogi su ljudi poticali druge u raspravama i potom u medijima da navedu d\xc5\xbeedajsku religiju prije popisa 2011. (kao oblik prosvjeda protiv opsega, ukupnih tro\xc5\xa1kova i obveznog popunjavanja popisa), \xc5\xa1to je vjerojatno bio uzrok. Zabilje\xc5\xbeeno je da najve\xc4\x87i broj d\xc5\xbeedaja \xc5\xbeivi u Pragu.\n_START_SECTION_\nHrvatska\n_START_PARAGRAPH_\nNa popisu stanovni\xc5\xa1tva 2011. godine zabilje\xc5\xbeena su 303 Hrvata koji su se na pitanje o religiji izjasnili kao d\xc5\xbeedaji.\n_START_SECTION_\nIrska\n_START_PARAGRAPH_\nU recenziji popisa 2011., objavljenoj u svibnju 2012., Odbor za javne poslove D\xc3\xa1ila postavio je pitanje Centralnom statisti\xc4\x8dkom uredu o pouzdanosti samoizja\xc5\xa1njenih odgovora navode\xc4\x87i kao primjer ljude koji su se o svojoj religiji na popisu izjasnili kao d\xc5\xbeedaji. Odgovor ureda bio je: \xe2\x80\x9eVjerojatno bismo mogli kazati koji je broj ljudi koji su se deklarirali kao takvi, no to ne objavljujemo.\xe2\x80\x9d\n_START_SECTION_\nKanada\n_START_PARAGRAPH_\nNa popisu 2001. godine 21.000 Kana\xc4\x91ana upisalo je za svoju religiju da su vitezovi d\xc5\xbeedaji. Ovu je \xc4\x8dinjenicu ured premijera naveo kao logi\xc4\x8dko obja\xc5\xa1njenje toga da je popisni obrazac dug 40 stranica bio dobrovoljan. Na nacionalnom ispitivanju ku\xc4\x87anstava ovaj se broj smanjio na 9000. Glasine govore da je fenomen po\xc4\x8deo u Vancouveru u Britanskoj Kolumbiji. Dva radijska DJ-a s nekada\xc5\xa1njeg Jack FM-a otkrila su ovo pravilo i objavila ga u eteru. Potom su ustvrdili da ako se tko upi\xc5\xa1e na popisu kao d\xc5\xbeedaj, to zna\xc4\x8di jednog viteza d\xc5\xbeedaja vi\xc5\xa1e.\n_START_SECTION_\nSrbija\n_START_PARAGRAPH_\n640 Srba identificiralo se kao d\xc5\xbeedaji.\n_START_SECTION_\n\xc5\xa0kotska\n_START_PARAGRAPH_\nU \xc5\xa0kotskoj su se 14.052 \xc4\x8dovjeka izjasnila da su d\xc5\xbeedaji njihova trenuta\xc4\x8dna religija (14.014 \xe2\x80\x9ed\xc5\xbeedaja\xe2\x80\x9d, 24 pripadnika \xe2\x80\x9ed\xc5\xbeedajskog reda\xe2\x80\x9d i 24 \xe2\x80\x9esita\xe2\x80\x9d), a 2733 ispitanika izjavila su na popisu 2001. da je to bila njihova religija odmalena (2682 \xe2\x80\x9ed\xc5\xbeedaja\xe2\x80\x9d, 36 pripadnika \xe2\x80\x9ed\xc5\xbeedajskog reda\xe2\x80\x9d i 15 pripadnika \xe2\x80\x9etamne strane\xe2\x80\x9d). Udio ljudi koji su se o svojoj religiji izjasnili kao d\xc5\xbeedaji bio je manji u \xc5\xa0kotskoj od onoga u Engleskoj i Walesu, tj. 0,277\xc2\xa0%._NEWLINE_U travnju 2009. doznalo se da je osam policijskih slu\xc5\xbebenika u najve\xc4\x87oj \xc5\xa1kotskoj policijskoj sili Strathclydeu navelo u dobrovoljnim obrascima da su njihova slu\xc5\xbebena religija d\xc5\xbeedaji. Detalje je prikupio Jane's Police Review u zahtjevu za slobodu informacija.\n_START_SECTION_\nKritika\n_START_PARAGRAPH_\nNeke ateisti\xc4\x8dke grupe prigovaraju nereligioznim pojedincima koji odgovaraju bilo kojim \xc5\xa1aljivim odgovorom da to vodi podcjenjivanju broja nereligioznih ljudi i smanjenju njihova politi\xc4\x8dkog utjecaja."